L'Entitat Autònoma del Diari Oficial i de Publicacions va ser creada per la Llei 24/1987, de 28 de desembre, i reglamentada pel Decret 40/1988, d'11 de febrer.
Per Acord del Govern de 25 de novembre de 1997, va ser aprovat el contracte programa entre l'Administració de la Generalitat de Catalunya i l'Entitat Autònoma del Diari Oficial i de Publicacions (EADOP), que regula, sobre la base del seu autofinançament, les relacions recíproques econòmiques i financeres d'acord amb les funcions que l'Entitat té encomanades per la Llei de la seva creació i pel present Decret.
D'altra banda, per Acord del Govern de 9 de març de 1999, va ser aprovat el conveni marc per a la prestació de serveis editorials i de comercialització de publicacions que dugui a terme l'EADOP per compte dels departaments i les entitats autònomes, i el Decret 250/1999, de 6 de desembre, va reestructurar l'Entitat i va reassignar les funcions entre les seves unitats orgàniques per a l'assoliment dels objectius que la Llei de creació i el contracte programa determinen.
Finalment, la disposició addicional segona del Decret 184/2000, de 29 de maig, de reestructuració del Departament de la Presidència, modifica l'article 4 de la Llei 24/1987, de 28 de desembre, de creació de l'Entitat Autònoma del Diari Oficial i de Publicacions de la Generalitat de Catalunya.
Atesos aquests antecedents, i de conformitat amb el que estableix l'article 3.2 de la Llei 4/1985, de 29 de març, de l'estatut de l'empresa pública catalana, cal actualitzar el desplegament reglamentari de la Llei de creació de l'Entitat que substitueixi el Decret 40/1988, d'11 de febrer, esmentat.
Així doncs, a proposta del conseller de la Presidència de la Generalitat i d'acord amb el Govern,
1.1 L'Entitat és adscrita al Departament de la Presidència mitjançant la Direcció General de Difusió, i té com a òrgans rectors el Consell d'Administració i el director.
1.2 L'Entitat s'estructura d'acord amb el Decret 250/1999, de 6 de setembre, de reestructuració de l'Entitat Autònoma del Diari Oficial i de Publicacions i de reassignació de funcions a les seves unitats.
2.1 El Consell d'Administració està format per un màxim de set membres, amb la composició següent:
President: el secretari general del Departament de la Presidència;
Vocals: el director de l'Entitat Autònoma, que exerceix també les funcions de secretari del Consell d'Administració; un representant del Departament de Governació i Relacions Institucionals; un representant del Departament de Justícia; un representant del Departament de Cultura, i un representant del Gabinet Jurídic de la Generalitat.
Els vocals representants dels departaments els designen els consellers titulars dels departaments respectius i són nomenats pel Govern.
2.2 A les reunions del Consell poden assistir, amb veu i sense vot, càrrecs de l'Entitat quan la seva presència la consideri convenient el president del Consell d'Administració, o a proposta del director de l'Entitat.
2.3 La condició de membre del Consell d'Administració és incompatible amb qualsevol vinculació amb empreses del sector del llibre o de les arts gràfiques.
a) Aprovar l'avantprojecte de pressupost anual de l'Entitat i elevar-lo al titular del Departament de la Presidència als efectes que preveu l'article 15 de la Llei 4/1985, de 29 de març, de l'estatut de l'empresa pública catalana, així com el pla d'activitats, la memòria, el balanç i els comptes de resultats de l'Entitat.
b) Aprovar la proposta anual de taxes del DOGC als efectes que preveu la Llei 15/1997, de 24 de desembre, de taxes i preus públics de la Generalitat de Catalunya.
c) Aprovar els preus dels altres productes del DOGC no sotmesos a taxa.
d) Aprovar les despeses i contractacions que superin el límit atribuït pel mateix Consell d'Administració al director de l'Entitat, als efectes del que estableix l'article 11 de la Llei 4/1985, de 29 de març, de l'estatut de l'empresa pública catalana.
e) Aprovar les propostes de modificació de la plantilla de l'Entitat i elevar-les al titular del Departament de la Presidència als efectes del que disposa l'article 5.f) del Decret legislatiu 1/1997, de 31 d'octubre, de refosa dels preceptes vigents a Catalunya en matèria de funció pública, pel que fa a l'aprovació per part del Govern de les relacions dels llocs de treball.
f) Acordar l'exercici de les accions judicials i administratives de qualsevol tipus, la interposició de recursos i, en general, la defensa dels interessos i els drets de l'Entitat en qualsevol mena de procediment.
4.1 El president del Consell d'Administració convoca i presideix les reunions.
En cas d'absència o impediment del president, les convoca el vicepresident.
4.2 El Consell d'Administració es reuneix en sessió ordinària almenys una vegada al trimestre, quan el president del Consell consideri convenient convocar-lo i, en casos d'urgència, a petició del director.
4.3 Per a la presa d'acords es requereix la presència, si més no, de la meitat més un dels seus membres.
Els acords del Consell d'Administració es prenen per majoria simple dels assistents.
El vot del president és de qualitat.
Correspon al director de l'Entitat:
a) Complir i fer complir les disposicions que regulen l'Entitat, i els acords del Consell d'Administració.
b) Organitzar i dirigir els serveis de l'Entitat, el règim de personal inclòs.
c) Presentar al Consell d'Administració informació sobre l'estat de situació dels comptes de l'Entitat, així com la proposta del pressupost, la memòria anual relativa al funcionament de l'Entitat, el pla d'activitats que cal realitzar durant l'exercici, el balanç i els comptes de resultats de l'Entitat i qualsevol altra informació que sol·liciti el Consell.
d) Tenir la representació legal de l'Entitat i, amb aquesta representació, comparèixer en judici i en tota mena d'actuacions.
e) Actuar com a òrgan de contractació de l'Entitat fins a la quantia de despesa que determini el Consell d'Administració.
f) Autoritzar les despeses i els pagaments que s'hagin de fer amb càrrec als pressupostos de l'Entitat.
g) Atorgar apoderament a favor d'òrgans actius de l'Entitat o de terceres persones.
h) Exercir qualsevol altra competència que li pugui ser delegada pel Consell d'Administració d'acord amb la llei.
Les relacions de treball dins de l'Entitat es regeixen per la legislació laboral comuna o especial o per la sotmesa al règim administratiu, segons s'escaigui.
Les adquisicions patrimonials i les relacions jurídiques externes que estiguin directament relacionades amb l'objecte de la seva activitat són subjectes al dret civil i mercantil.
Pel que fa al règim de contractació de l'Entitat, caldrà atenir-se al que estableix la normativa vigent sobre contractació de les administracions públiques.
En l'explotació de la producció editorial, l'Entitat, si escau, pot emprar i registrar, conjuntament amb el nom de l'Entitat o separadament, el nom comercial que el Consell d'Administració determini.
Els recursos econòmics de l'Entitat queden constituïts pels que li atribueix la Llei 24/1987, de 28 de desembre, de creació de l'Entitat, i també per:
a) La facturació que correspon a prestació de serveis de producció editorial de publicacions de la Generalitat, d'administracions públiques o d'entitats sense ànim de lucre.
b) El producte de les vendes de publicacions de la mateixa Entitat Autònoma.
c) El percentatge que determini el conveni marc amb els departaments de la Generalitat de Catalunya, sobre el producte de totes les vendes de publicacions o materials en diversos suports físics, magnètics o digitals, o per mitjans telemàtics, o altres d'efectuades per compte dels departaments o les entitats autònomes que en depenen.
d) El percentatge contractat per venda de publicacions d'altres institucions i d'organismes internacionals o similars.
Queden derogats el Decret 40/1988, d'11 de febrer, de desplegament de la Llei 24/1987, de 28 de desembre, de creació de l' Entitat Autònoma del Diari Oficial i de Publicacions de la Generalitat de Catalunya; el Decret 148/1995, de 2 de maig, de modificació parcial del Decret anterior, i l'Ordre de 22 de desembre de 1994, per la qual s'estableix el marge comercial de la mateixa Entitat.
El present Decret entra en vigor el mateix dia de la seva publicació al DOGC.